મહાલક્ષ્મી મંદિરેથી દર્શન પતાવીને બંને જુહુ બીચ પર આવ્યાં હતાં. ગુલાલ અને મલ્હાર એની સામે મોં કરીને ભીની રેતીમાં પગ પલાળતાં બેઠાં હતાં. હજુ સુધી કોઈ ખાસ શબ્દોની આપ-લે થઈ નહોતી. મનુ દૂર ઊભો ઊભો ઝૂમ લેન્સ વડે બંનેની તસવીરો ઝડપી રહ્યો હતો અને યુવરાજ એમની એકદમ નજીક બેઠો હતો. એટલો નજીક કે એને એમના શબ્દો પણ પકડાઈ રહ્યાં હતા. થોડી વારે યુવરાજને લાગ્યું કે નજીક બેસવું બહુ પાલવે એમ નથી એટલે એ પણ મનુ પાસે ચાલ્યો ગયો. હવે કેમેરો યુવરાજના હાથમાં હતો.